​ເຈົ້າ​ໜ້າທີ່ຂັ້ນ​ອາ​ວຸໂສ 2 ທ່ານ ໃນ​ຄະນະລັດຖະບານ​ຢູ​ເຄຣນ ຖືກ​ຈັບ ​ໃນ​ຂໍ້​ຫາ​ ​ສໍ້​ລາດ​ບັງ​ຫຼວງ
ຕຳ​ຫຼວດ ​ໄດ້​ຈັບ​ກຸມຫົວໜ້າຂອງອົງການຄຸ້ມຄອງ​ສະຖານະ ການສຸກ​ເສີນຂອງຢູເຄຣນ ​ແລະ​ຮອງ​ຂອງ​ທ່ານ ​ໃນ​ຂະນະ​ທີ່ ພວກ​ເຂົາ​ເຈົ້າກຳລັງ​ເຂົ້າຮ່ວມ ​ກອງ​ປະຊຸມຄະນະລັດຖະບານ.
ການຊັບຊ້ອນໃນຄະນະລັດຖະບານຂອງຢູເຄຣນ ໄດ້ຍັງຜົນໃຫ້ ມີການຈັບກຸມເຈົ້າໜ້າທີ່ຂັ້ນສູງຂອງລັດຖະບານ 2 ທ່ານ ໃນຂໍ້ຫາ ສໍ້ລາດບັງຫຼວງ ຕຳຫຼວດ ໄດ້ຈັບກຸມຫົວໜ້າຂອງອົງການຄຸ້ມຄອງສະຖານະ ການສຸກເສີນຂອງຢູເຄຣນ ແລະຮອງຂອງທ່ານ ໃນຂະນະທີ່ ພວກເຂົາເຈົ້າກຳລັງເຂົ້າຮ່ວມກອງປະຊຸມຄະນະລັດຖະບານທີ່ທຳການຖ່າຍທອດອອກອາກາດ ໃນວັນພຸດວານນີ້ ໂດຍກ່າວຫາພວກທ່ານວ່າ ທຳການສໍ້ລາດບັງຫຼວງໃນລະດັບ ສູງ ແລະຈັບຕົວໄປໂດຍໃສ່ກັບມື ນາຍົກລັດຖະມົນຕີ Arseniy Yatsenyuk ໄດ້ກ່າວຫາພວກທ່ານທັງສອງວ່າ “ລັກຂະໂມຍຈາກປະຊາຊົນ” ໃນລະຫວ່າງທີ່ເກີດສົງຄາມ ແລະໄດ້ກ່າວວ່າ “ຊະຕາກຳທີ່ຄ້າຍຄືກັນນີ້ແມ່ນພວມລໍຄອຍຢູ່ຂ້າງໜ້າ ຕໍ່ພວກທີ່ເຮັດຜິດກົດໝາຍແລະທຳລາຍປະເທດຊາດ ” ການຈັບກຸມໃນວັນພຸດວານນີ້ ມີຂຶ້ນ ບໍ່ເທົ່າໃດຊົ່ວໂມງຫຼັງຈາກທີ່ປະທານາທິບໍດີຢູເຄຣນ ທ່ານ Petro Poroshenko ໄດ້ປົດຜູ້ປົກຄອງເຂດຄົນນຶ່ງ ທີ່ໄດ້ສົ່ງຊາຍສະກັນທີ່ຕິດອາວຸດ ເຂົ້າໄປໃນຂົງເຂດທີ່ມີການໂຕ້ແຍ້ງກັນເພື່ອຄວບຄຸມບ່ອນຜະລິດນ້ຳມັນ ທີ່ໃຫຍ່ ທີ່ສຸດຂອງປະເທດ